**Charlotte Hornets** (vuosina 2004–2014 **Charlotte Bobcats**) on yhdysvaltalainen koripalloseura, joka pelaa NBA-liigassa. Se pelaa kotiottelunsa Spectrum Centerissä (nimellä Bobcats Arena 2005–2008 ja Time Warner Cable Arena 2008–2016) Charlottessa, Pohjois-Carolinassa.

Hornets kuuluu NBA:n itäisen konferenssin kaakkoisdivisioonaan yhdessä Atlanta Hawksin, Miami Heatin, Orlando Magicin ja Washington Wizardsin kanssa.

Seuran historia
---------------

Charlotte Bobcatsin logo alkuperäisessä värityksessään. Käytössä 2004–2012.
Aiempi Charlotte Hornets siirtyi New Orleansiin kauden 2001–2002 jälkeen ja muutti nimensä New Orleans Hornetsiksi. Jo samana vuonna kaupungille luvattiin kuitenkin uusi seura, joka aloittaisi NBA:ssa kaudella 2004–2005. Oikeuden perustaa laajennusseura Charlotteen sai BET-kaapelitelevisiokanavan perustaja Robert L. Johnson, josta tuli ensimmäinen NBA-seuran pääomistajana toiminut afroamerikkalainen. Hänen lisäkseen oikeutta seuran perustamiseen tavoitteli loppuun asti ryhmä, jota johtivat liikemies Steve Belkin ja koripalloilija Larry Bird. Uuden seuran nimi, Bobcats, julkistettiin kesäkuussa 2003.

Bobcatsin liittyessä liigaan järjestettiin 22. kesäkuuta 2004 laajennusvaraustilaisuus, jossa seura sai varata muiden seurojen suojaamatta jättämiä pelaajia. Aiemmin samana päivänä seura teki kaupan läntiseen konferenssiin kuuluvan Los Angeles Clippersin kanssa, joka antoi Bobcatsille saman kesän varaustilaisuuden ensimmäisen kierroksen toisen varausvuoron vaihdossa varausvuoroihin neljä ja kolmekymmentäkolme. Bobcats käytti ensimmäisen varausvuoronsa Emeka Okaforiin, joka valittiin vuonna 2005 NBA:n vuoden tulokkaaksi. Okafor edusti seuraa viisi kautta, minkä jälkeen hän siirtyi kesällä 2009 New Orleans Hornetsiin pelaajakaupassa, jossa Bobcats sai vaihdossa Tyson Chandlerin.

Bobcats pelasi ensimmäisen ottelunsa NBA:ssa 4. marraskuuta 2004, jolloin se kohtasi Washington Wizardsin. Se hävisi ottelun luvuin 96–103. Seura otti ensimmäisen voittonsa 6. marraskuuta, jolloin se voitti Orlando Magicin luvuin 111–100. Bobcats voitti ensimmäisenä kautenaan 18 ottelua ja hävisi 64, ja sijoittui konferenssissaan toiseksi viimeiseksi, neljänneksitoista. Se pääsi NBA:n pudotuspeleihin ensimmäisen kerran kuudennella kaudellaan, kaudella 2009–2010, joka oli myös ensimmäinen, jolla se voitti yli puolet otteluistaan. Se voitti tuolla kaudella 44 runkosarjaottelua ja hävisi 38 (voittoprosentti 53,7), ja sijoittui konferenssissaan seitsemänneksi. Pudotuspeleissä 2010 se sai ensimmäisellä kierroksella vastaansa Orlando Magicin, joka voitti ottelusarjan suoraan voitoin 4–0.

Bobcats sai keväällä 2010 uuden pääomistajan, kun koripalloilija Michael Jordan osti seuran Robert L. Johnsonilta. Jordan oli ollut seuran osaomistaja vuodesta 2006. Toukokuussa 2013 Jordan ilmoitti suunnitelmasta muuttaa seuran nimi kauden 2013–2014 jälkeen Charlotte Hornetsiksi, kun New Orleans Hornetsista oli tullut New Orleans Pelicans. Seura pääsi pudotuspeleihin viimeisenä kautenaan Bobcatsina voittoprosentilla 52,4 (43 voittoa ja 39 tappiota). Se hävisi pudotuspelien ensimmäisellä kierroksella Miami Heatille suoraan neljässä ottelussa.

Bobcatsin nimenvaihdos Hornetsiksi toteutui toukokuussa 2014. Samassa yhteydessä ilmoitettiin uuden Charlotte Hornetsin saavan itselleen alkuperäisen Hornetsin ennätykset ja muun historian vuosilta 1988–2002.

Lähteet
-------

1. ↑  Arena Information *timewarnercablearena.com*.  Arkistoitu 14.7.2014. Viitattu 3.7.2014. (englanniksi)
2. ↑  2010-11 NBA Season Summary *Basketball-Reference.com*. Viitattu 12.7.2011. (englanniksi)
3. ↑  Johnson will be NBA's first black majority owner *ESPN.com*.  17.12.2002. Viitattu 12.7.2011. (englanniksi)
4. ↑  Hiestand, Michael: Winning NBA bid just the start for Johnson *USATODAY.com*.  19.12.2002. Viitattu 12.7.2011. (englanniksi)
5. ↑  Charlotte Bobcats Team Timeline (Tallenne sivusta Internet Archivessa) *nba.com/bobcats*.  Arkistoitu 7.2.2005. Viitattu 12.7.2011. (englanniksi)
6. ↑  Clippers Trade No. 2 Pick *Los Angeles Times*.  22.4.2004. Viitattu 12.7.2011. (englanniksi)
7. ↑  Okafor edges former UConn teammate Gordon *ESPN.com*.  3.5.2005. Viitattu 12.7.2011. (englanniksi)
8. ↑  Center swap: Okafor for Chandler *ESPN.com*.  28.7.2009. Viitattu 12.7.2011. (englanniksi)
9. ↑  Brezec scores first points in Bobcats history *ESPN.com*.  4.11.2004. Viitattu 12.7.2011. (englanniksi)
10. ↑  Okafor wins first battle with Howard *ESPN.com*.  6.11.2004. Viitattu 12.7.2011. (englanniksi)
11. ↑  NBA Standings - 2004-05 *ESPN.com*. Viitattu 12.7.2011. (englanniksi)
12. ↑  Charlotte Bobcats Franchise Index *Basketball-Reference.com*. Viitattu 12.7.2011. (englanniksi)
13. ↑  NBA Standings - 2009-10 *ESPN.com*. Viitattu 12.7.2011. (englanniksi)
14. ↑  Schmitz, Brian: Orlando Magic close out first round of playoffs with sweep of Bobcats *Orlando Sentinel*.  27.4.2010.  Arkistoitu 12.7.2011. Viitattu 12.7.2011. (englanniksi)
15. ↑  Michael Jordan agrees to buy NBA team Charlotte Bobcats *BBC Sport*.  27.2.2010. Viitattu 12.7.2011. (englanniksi)
16. ↑  Jordan: Bobcats changing name to Hornets *NBA.com*.  21.5.2013. Viitattu 25.5.2013. (englanniksi)
17. ↑  2013-14 NBA Season Summary *Basketball-Reference.com*. Viitattu 3.7.2014. (englanniksi)
18. ↑  Bobcats officially become Hornets in Charlotte *NBA.com*.  20.5.2014. Viitattu 3.7.2014. (englanniksi)

Aiheesta muualla
----------------

* Charlotte Hornetsin verkkosivut (englanniksi)

  

NBA 2022–2023

| Itäinen konferenssi | Läntinen konferenssi |
| --- | --- |
| **Atlantin** | **Keskinen** | **Kaakkoinen** | **Luoteinen** | **Tyynenmeren** | **Lounainen** |
| Boston Celtics | Chicago Bulls | Atlanta Hawks | Denver Nuggets | Golden State Warriors | Dallas Mavericks |
| Brooklyn Nets | Cleveland Cavaliers | Charlotte Hornets | Minnesota Timberwolves | Los Angeles Clippers | Houston Rockets |
| New York Knicks | Detroit Pistons | Miami Heat | Oklahoma City Thunder | Los Angeles Lakers | Memphis Grizzlies |
| Philadelphia 76ers | Indiana Pacers | Orlando Magic | Portland Trail Blazers | Phoenix Suns | New Orleans Pelicans |
| Toronto Raptors | Milwaukee Bucks | Washington Wizards | Utah Jazz | Sacramento Kings | San Antonio Spurs |
| **Tapahtumat**: Tähdistöviikonloppu (Tähdistöottelu (MVP)) ·  Rookie Challenge ·  Shooting Stars Competition ·  Skills Challenge ·  Donkkikilpailu ·  Kolmen pisteen heittokilpailu) ·  Varaustilaisuus ·  Loppuottelut (MVP) ·  Pudotuspelit ·  NBA:n kesäliiga |
| **Muut**: NBA 50 ·  Ennätykset ·  G-League ·  Europe Live Tour ·  Larry O'Brien Championship Trophy ·  NBA TV ·  NBA Salary Cap ·  WNBA |